Espoon tuleva kaupunginvaltuuston puheenjohtaja Timo Soini ei usko, että sosiaalinen media voisi saada kaupunkilaiset kiinnostumaan kunnallispolitiikasta. Hänen mielestänsä sosiaalinen media häiritsee ja pitkittää esimerkiksi valtuuston kokouksia.

Espoon kaupunginvaltuutettu ja maanantaina nimitettävä kaupungin valtuuston uusi puheenjohtaja Timo Soini (ps.) ei innostu ajatuksesta, että sosiaalisen median avulla espoolaiset saataisiin kiinnostumaan kunnallispolitiikasta. Hän ei myöskään toivo, että Twitterin tai Facebookin käyttöä lisättäisiin valtuustotyössä.

- Minä en ole Twitterissä enkä Facebookissa ja olen pärjännyt aika hyvin. Mielummin ajattelisin, että valtuustossa pitäisi kuunnella puheita kuin näpelöidä twittereitä tai ipadejä. Olisi ihan kiva keskittyä itse asiaan, Soini toivoo.

"Sähköiset laitteet eivät ole turhia"

Soinin mielestä yksi syy valtuustokokousten pitkittymisille on laitteiden näpelöinti.

- Luulen, että sen takia valtuuston kokouksetkin usein venyvät, koska ihmiset ovat niissä omissa värkeissään kiinni. Välillä he sitten horahtavat hereille, että jotain pitää sanoa, Soini sanoo.

Ihmiset ovat niissä omissa värkeissään kiinni. Välillä he sitten horahtavat hereille, että jotain pitää sanoa. Timo Soini

Hänen mielestänsä sähköiset laitteet eivät kuitenkin ole aivan turhia.

- Apuvälineet ovat hyviä, että sähköista asiointia kannatan, ettei paperia tuhlata ylenmäärin. On kuitenkin asioita, joita on parempi hahmottaa paperilla, Soini sanoo.

Valtuustokausi alkamaan aiemmin

Soini pitää hyvänä ajatuksena Helsingin kaupunginjohtajan Jussi Pajusen ehdotusta valtuustokauden alkamisen aikaistamisesta.

- Kyllä ehdotus kannattaa perata. Vaalit ovat lokakuun lopulla ja tammikuukin alkaa olla lopussa ennen kuin homma toimii valtuustoissa. Kyllä se väli on liian pitkä, Soini arvelee.

Hänen mukaansa kautta ei voida kuitenkaan aloittaa paljon aikaisemmin.

- Vaalien jälkeen tapahtuu paljon neuvotteluita ja paljon väännetään ja käännetään, että kuka saa minkäkin paikan. Jos pystyttäisiin aloittamaan valtuustokausi jo vuoden alusta niin sekin olisi jo jotakin.